Fără a deține permise de conducere, dar poate cu dorința de a simți adrenalina, doi minori care au condus mopede au ajuns la spital, după ce au fost implicați în accidente de circulație. Unul dintre ei se afla sub influența băuturilor alcoolice. Stimați tineri, poate credeți că dețineți controlul, dar o secundă de neatenție vă poate transforma în victime. Aveți grijă de viața voastră, mai ales la 13, 14 ani!
În data de 21.05.2024, în jurul orei 20:00, Poliția municipiului Sighetu Marmației a fost sesizată prin SNUAU 112 despre producerea unui accident rutier cu victimă în comuna Vadu Izei.
La fața locului polițiștii au constat că un tânăr de 14 ani, care conducea un moped pe D.N. 18 Vadu Izei, nu ar fi păstrat distanța față de un autoturism care se deplasa în fața sa, intrând în coliziune față – spate. La volanul autoturismului a fost identificat un tânăr de 22 de ani, din comuna Vadu Izei. Impactul s-a soldat cu rănirea tânărului care a condus mopedul. Acesta a fost transportat la spital în vederea acordării de îngrijiri medicale. De asemenea, acesta a fost testat cu aparatul etilotest, care a indicat o concentrație de 0,45 mg/l alcool pur în aerul expirat. În urma verificărilor efectuate s-a constatat faptul că tânărul care a condus mopedul nu deține permis de conducere, iar mopedul cu care se deplasa este neînmatriculat.
Astă-noapte, la ora 02:10, polițiștii Secției 5 de Poliție rurală Ocna Șugatag au fost sesizați prin SNUAU 112, despre faptul că în localitatea Budești, la intersecția dintre DJ 186B și DJ 109F s-a produs un accident rutier cu victimă.
La fața locului a fost identificat un minor de 13 ani, iar în urma verificărilor efectuate polițiștii au stabilit faptul că acesta ar fi condus un moped, ar fi pierdut controlul direcției de mers și ar fi căzut. Minorul a fost transportat la Spitalul Județean Baia Mare pentru îngrijiri medicale.
În ambele cazuri au fost întocmite dosare penale și se continuă cercetările.